Document ID: 31989R0597

*****
ΚΑΝΟΝΙΣΜΟΣ (ΕΟΚ) αριθ. 597/89 ΤΗΣ ΕΠΙΤΡΟΠΗΣ
της 8ης Μαρτίου 1989
περί καθορισμού ορισμένων διατάξεων εφαρμογής του κανονισμού (ΕΟΚ) αριθ. 2144/87 του Συμβουλίου σχετικά με την τελωνειακή οφειλή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2144/87 του Συμβουλίου της 13ης Ιουλίου 1987 σχετικά με την τελωνειακή οφειλή (1), όπως τροποποιήθηκε από τον κανονισμό (ΕΟΚ) αριθ. 4108/88 (2), και ιδίως το άρθρο 12,
Εκτιμώντας:
ότι το άρθρο 2 παράγραφος 1 στοιχείο γ) του κανονισμού (ΕΟΚ) αριθ. 2144/87 προβλέπει ότι τελωνειακή οφειλή κατά την εισαγωγή γεννάται όταν εμπόρευμα υποκείμενο σε εισαγωγικούς δασμούς διαφεύγει από την τελωνειακή παρακολούθηση την οποία επιβάλλει η προσωρινή εναπόθεσή του ή η υπαγωγή του σε τελωνειακό καθεστώς που συνεπάγεται τελωνειακή παρακολούθηση· ότι συνιστά ειδική μορφή διαφυγής εμπορεύματος από την τελωνειακή παρακολούθηση, η κατάθεση τελωνειακής διασάφησης για το εν λόγω εμπόρευμα, ή κάθε άλλη πράξη που έχει τα ίδια νομικά αποτελέσματα, καθώς και η προσκόμιση στις αρμόδιες αρχές ενός εγγράφου για θεώρηση, όταν η κατάθεση της διασάφησης, η ενέργεια ή η προσκόμιση έχει σαν συνέπεια να προσδώσει εσφαλμένα τον τελωνειακό χαρακτήρα κοινοτικού εμπορεύματος, σε εμπόρευμα υποκείμενο σε εισαγωγικούς δασμούς·
ότι, όταν το ποσό μιας τελωνειακής οφειλής που γεννήθηκε κατά την εισαγωγή βάσει των διατάξεων του άρθρου 2 παράγραφος 1 στοιχείο β) ή γ) ή δ) ή ζ) του κανονισμού (ΕΟΚ) αριθ. 2144/87 έχει καταβληθεί, η τελωνειακή αυτή οφειλή αποσβέννυται· ότι πρέπει σ' αυτήν την περίπτωση να αποφευχθεί η γέννηση νέας τελωνειακής οφειλής για το ίδιο εμπόρευμα· ότι κατά συνέπεια πρέπει να προβλεφθεί ότι το εμπόρευμα αυτό πρέπει να θεωρείται ότι βρίσκεται, από αυτό και μόνο το γεγονός, σε ελεύθερη κυκλοφορία· ότι τούτο εφαρμόζεται με την επιφύλαξη τήρησης των διατάξεων σχετικά με τις απαγορεύσεις ή περιορισμούς που ενδεχομένως ισχύουν για το εν λόγω εμπόρευμα·
ότι το άρθρο 8 παράγραφος 1 στοιχείο β) του κανονισμού (ΕΟΚ) αριθ. 2144/87 προβλέπει ότι η τελωνειακή οφειλή αποσβέννυται με τη δήμευση· ότι, όταν πρόκειται για εισαχθέν εμπόρευμα, η δήμευση δεν πρέπει ωστόσο να έχει σαν συνέπεια τη δυνατότητα χρησιμοποίησης ή κατανάλωσης του εν λόγω εμπορεύματος στην Κοινότητα με τις ίδιες προϋποθέσεις όπως στην περίπτωση εμπορεύματος που θα είχε τεθεί σε ελεύθερη κυκλοφορία μετά από καταβολή των εισαγωγικών δασμών· ότι, κατά συνέπεια, το εν λόγω εμπόρευμα πρέπει να διατηρήσει, μετά τη δήμευση, το χαρακτήρα του μη κοινοτικού εμπορεύματος·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Γενικής Τελωνειακής Νομοθεσίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Θεωρούνται ως πράξη διαφυγής εμπορεύματος από την τελωνειακή παρακολούθηση κατά την έννοια του άρθρου 2 παράγραφος 1 στοιχείο γ) του κανονισμού (ΕΟΚ) αριθ. 2144/87, η κατάθεση τελωνειακής διασάφησης για το εν λόγω εμπόρευμα, άλλη ενέργεια που έχει τα ίδια νομικά αποτελέσματα, καθώς και η προσκόμιση στις αρμόδιες αρχές εγγράφου για θεώρηση, όταν οι πράξεις αυτές έχουν σαν συνέπεια να προσδώσουν εσφαλμένα στο εν λόγω εμπόρευμα τον τελωνειακό χαρακτήρα κοινοτικού εμπορεύματος.
Άρθρο 2
Με τη επιφύλαξη της τήρησης των διατάξεων που προβλέπονται στον τομέα των απαγορεύσεων ή περιορισμών που ενδεχομένως εφαρμόζονται για ένα εμπόρευμα, όταν μια τελωνειακή οφειλή κατά την εισαγωγή γεννάται δυνάμει των διατάξεων του άρθρου 2 παράγραφος 1 στοιχείο β) ή γ) ή δ) ή ζ) του κανονισμού (ΕΟΚ) αριθ. 2144/87 και έχουν καταβληθεί οι εισαγωγικοί δασμοί, το εμπόρευμα αυτό θεωρείται ως κοινοτικό, χωρίς να είναι αναγκαία η κατάθεση διασάφησης για θέση σε ελεύθερη κυκλοφορία.
Άρθρο 3
Η δήμευση ενός εμπορεύματος, κατά την έννοια του άρθρου 8 παράγραφος 1 στοιχείο β) του κανονισμού (ΕΟΚ) αριθ. 2144/87, δεν μεταβάλει τον τελωνειακό χαρακτήρα αυτού του εμπορεύματος.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
(1) ΕΕ αριθ. L 201 της 22. 7. 1987, σ. 15.
(2) ΕΕ αριθ. L 361 της 29. 12. 1988, σ. 2.

Labels: 2
3